b'\n_START_ARTICLE_\nJohn Wayne\n_START_SECTION_\nLiv og virke\n_START_PARAGRAPH_\nWayne ble f\xc3\xb8dt Marion Robert Morrison i Winterset i Iowa. Mellomnavner hans ble raskt endret fra Robert til Michael da foreldrene hans bestemte seg for at deres andre s\xc3\xb8nn skulle hete Robert. Hans far, Clyde Leonard Morrison (1884\xe2\x80\x931937), var s\xc3\xb8nn av krigsveteranen Marion Mitchell Morrison (1845\xe2\x80\x931915) som sl\xc3\xa5ss under den amerikanske borgerkrigen. Wayne var av skotsk-irsk og skotsk avstamning fra begge foreldrene, og han ble oppdratt innenfor presbyterianisme. Wayne og hans familie flyttet til Palmdale i California, og deretter i 1911 til Glendale i California, hvor hans far arbeidet som farmas\xc3\xb8yt._NEWLINE_Som ten\xc3\xa5ring jobbet Wayne i en iskrembutikk for en mann som skodde hester for filmstudioer i Hollywood. Han var ogs\xc3\xa5 aktiv som medlem av Order of DeMolay, en ungdomsorganisasjon tilknyttet frimurerne. Han spilte fotball ved Glendale High School. Wayne s\xc3\xb8kte om opptak til US Naval Academy, men ble ikke akseptert. Han begynte i stedet ved University of Southern California (USC), der han spilte profesjonell fotball f\xc3\xb8r en skade innskrenket hans sportslige karriere. Han mistet sportsstipendet p\xc3\xa5 grunn av skaden og uten midler til \xc3\xa5 st\xc3\xb8tte sine videre studier, m\xc3\xa5tte Wayne forlate universitetet. Wayne begynte \xc3\xa5 jobbe for de lokale filmselskapene. I 1930 fikk han sin f\xc3\xb8rste store hovedrolle i regiss\xc3\xb8r Raoul Walshs film The Big Trail. _NEWLINE_Waynes store gjennombrudd kom med filmen Siste vogn til Lordsbury (1939). Under andre verdenskrig var Wayne stasjonert i det s\xc3\xb8rlige Stillehavet i tre m\xc3\xa5neder i \xc3\xa5rene 1943 til 1944. I 1949 tilb\xc3\xb8d regiss\xc3\xb8r Robert Rossen ham hovedrollen i Det kan hende overalt, men han ville ikke ha denne rollen og den ble gitt til Broderick Crawford. Crawford ble i 1949 tildelt en Oscar for beste mannlige hovedrolle for denne filmen, og ironisk nok slo han dermed ut Wayne, som var nominert for sin rolle i filmen Sands of Iwo Jima. Wayne mistet hovedrollen i Farlig rykte (1950) fordi han ikke ville jobbe for Columbia Pictures fordi selskapets sjef, Harry Cohn, hadde mishandlet ham mange \xc3\xa5r f\xc3\xb8r da han var nybegynner innenfor skuespilleryrket. En av Waynes mest popul\xc3\xa6re roller var i Ingen vei tilbake (1954), regissert av William A. Wellman, og basert p\xc3\xa5 en roman av Ernest K. Gann. Hans skildring av en heroisk co-pilot fikk stor anerkjennelse. Wayne vant Oscar for beste mannlige hovedrolle for rollen som Rooster Cogburn i filmen Jente med mannsmot (1969)._NEWLINE_Waynes siste film var The Shootist (1976), der hovedpersonen, J. B. Books, var d\xc3\xb8ende av kreft som ogs\xc3\xa5 Wayne selv bukket under for 3 \xc3\xa5r senere. Wayne hadde kjeder\xc3\xb8yket sigaretter siden ung alder. I 1964 ble han diagnostisert med lungekreft, og han gjennomgikk en vellykket operasjon for \xc3\xa5 fjerne hele den venstre lungen. Fem \xc3\xa5r senere ble Wayne erkl\xc3\xa6rt kreftfri. Han slet med redusert lungekapasitet og t\xc3\xa5lte ikke langvarige anstrengelser, og han hadde ofte behov for ekstra oksygen. Wayne d\xc3\xb8de av magekreft 11. juni 1979 p\xc3\xa5 UCLA Medical Center, og ble gravlagt ved Pacific View Memorial Park Cemetery i Corona del Mar. Han skal ha konvertert til katolisismen kort tid f\xc3\xb8r han d\xc3\xb8de. Den 9. juni 1980 ble Wayne posthumt tildelt Presidentens frihetsmedalje av dav\xc3\xa6rende president Jimmy Carter. Han har ogs\xc3\xa5 en stjerne p\xc3\xa5 Hollywood Walk of Fame. I 1999 ble Wayne k\xc3\xa5ret til tidenes 13. st\xc3\xb8rste mannlige filmlegende av Det amerikanske filminstituttet.'